1.

Esittää seuraavat suositukset neuvostolle ja komissiolle ja pyytää niitä ottamaan ne huomioon neuvottelujen yhteydessä: a) olisi vaadittava edelleenkin laajaa, laaja-alaista ja oikeudellisesti sitovaa sopimusta, joka perustuu ihmisoikeuksien kunnioittamista koskeville yhteisille sitoumuksille, joka kattaa osapuolten koko yhteistyöalueen ja joka menee nykyistä kumppanuus- ja yhteistyösopimusta pidemmälle sekä sitoumusten vakavuuden että sopimuksen laaja-alaisuuden osalta; vaatii, että sopimukseen olisi sisällytettävä sen olennaisten osien täytäntöönpanon valvontamekanismit; b) olisi korostettava, että tapa, jolla Venäjä loukkasi Georgian itsemääräämisoikeutta ja alueellista koskemattomuutta, sekä Venäjän rooli vuoden 2009 alun kaasukriisissä, ovat vakavasti vaarantaneet EU:n ja Venäjän suhteet ja uutta sopimusta koskevat neuvottelut; c) olisi vaadittava, että EU:n Venäjän-suhteiden täytyy perustua kansainvälisen oikeuden ja kaikkien niiden sitovien sopimusten kunnioittamiseen, joiden sopimuspuolia sekä EU että Venäjä ovat, mukaan luettuina YK:n peruskirja, Euroopan ihmisoikeussopimus ja Euroopan energiaperuskirja, sekä Etyjin ja Euroopan neuvoston jäsenyyteen liittyviin sääntöihin ja sitoumuksiin; d) katsoo ehdottomasti, että Euroopan unionin ja Venäjän läheinen kumppanuus, tehostettu yhteistyö ja hyvät naapuruussuhteet sekä Yhdysvaltojen hallinnon uusi Venäjän-politiikka, voivat luoda vakaan perustan Euroopan ja koko maailman vakaudelle, turvallisuudelle ja hyvinvoinnille; pitää tässä yhteydessä myönteisenä Yhdysvaltojen hallinnon lausuntoja suuresta potentiaalista tehdä yhteistyötä Venäjän kanssa; e) olisi otettava käyttöön korkean edustajan toimivaltaan kuuluva mekanismi, jonka avulla jäsenvaltiot voisivat kuulla toisiaan riittävän aikaisessa vaiheessa jokaisen sellaisen Venäjää koskevan kahdenvälisen asian – sopimuksen tai kiistan – yhteydessä, joka saattaa vaikuttaa muihin jäsenvaltioihin ja koko Euroopan unioniin, jotta EU voisi omaksua mahdollisimman yhdenmukaisen kannan ja varmistaa, että jokaisen jäsenvaltion kanta voidaan ottaa huomioon, ja jotta voidaan sulkea pois se mahdollisuus, että yksi jäsenvaltio estää neuvottelut myöhemmässä vaiheessa; f) olisi vaadittava parlamentaarisen yhteistyövaliokunnan roolin vahvistamista uudessa sopimuksessa EU:n ja Venäjän välisen yhteistyön parlamentaarisen ulottuvuuden vahvistamiseksi; g) olisi muistutettava sitoumuksista, joista sekä EU:n jäsenvaltiot että Venäjä ovat sopineet kansainvälisellä tasolla muun muassa Euroopan neuvoston ja Etyjin jäseninä, ja otettava esille Venäjän hallituksen kanssa huoli Venäjän ihmisoikeustilanteesta ja kansalaisyhteiskunnan kutistuvasta elintilasta ja vaadittava sitä ylläpitämään ilmaisun- ja yhdistymisvapautta saattamalla kansalaisyhteiskuntaa säätelevä lainsäädäntö Venäjän eurooppalaisten ja kansainvälisten sitoumusten mukaiseksi, toteuttamaan viipymättä tehokkaita toimia ihmisoikeusjärjestöille sekä Venäjän ja EU:n jäsenvaltioiden välisiä kulttuuriyhteyksiä edistäville riippumattomille hyväntekeväisyysjärjestöille suosiollisen työympäristön edistämiseksi sekä lopettamaan ihmisoikeuksien puolustajien uhkailun ja ahdistelun ja näihin kohdistuvat ankarat hallinnolliset toimenpiteet; h) olisi kehotettava Venäjän hallitusta kunnioittamaan kaikin tavoin tiedotusvälineiden vapautta ja takaamaan riippumattomien tiedotusvälineiden normaalin toiminnan edellyttämät poliittiset ja taloudelliset olosuhteet; olisi kehotettava Venäjän hallitusta lopettamaan toimittajiin jatkuvasti kohdistetun väkivallan ja vainoamisen; i) muistuttaa presidentti Medvedevin julkisesta sitoutumisesta oikeusvaltion lujittamiseen Venäjällä ja on huolissaan Venäjän oikeuslaitoksen ja oikeusjärjestelmän riippumattomuudesta; j) olisi katsottava, että vuonna 2005 perustettu puolivuosittainen EU:n ja Venäjän ihmisoikeusvuoropuhelu ei ole tuottanut mitään konkreettisia tuloksia ja että sitä on uudistettava, jotta voidaan käydä konkreettista ja tuloshakuista keskustelua sekä Venäjän että EU:n ihmisoikeuksiin ja vähemmistöjen oikeuksiin liittyvistä kysymyksistä ja EU:n ja Venäjän yhteistyöstä ihmisoikeuskysymyksissä kansainvälisillä foorumeilla; k) tähän liittyen olisi vaadittava EU:n ja Venäjän ihmisoikeusvuoropuhelun perusteellista uudistamista, joka sisältäisi muun muassa Venäjän ja EU:n riippumattomien kansalaisjärjestöjen muodollisen aseman luomisen, Venäjän ministeriöiden kaikkien asianomaisten osastojen virkamiesten osallistumisen sekä sen käytännön lopettaminen, jonka mukaan Venäjän hallitus antaa erillisiä julkilausumia; l) olisi vedottava Venäjän federaation viranomaisiin, jotta ne takaavat Venäjän alueella asuvien alkuperäiskansojen perinteisen elämäntavan, kulttuurin ja kielen jatkuvuuden ja kestävän kehittämisen; m) olisi vaadittava Venäjän hallitusta panemaan täysin täytäntöön Euroopan ihmisoikeustuomioistuimen päätökset tarjoamalla mahdollisuus edistää vastuun ottamista menneistä väärinkäytöksistä ja takaamaan nykyisten rikkomusten lopettaminen; n) on vakavasti huolissaan Tšetšenian tilanteesta, jonne Kadirovin hallitus ei ole onnistunut tuomaan rauhaa ja sovintoa vaan päinvastoin pelon ja painostuksen, joka on murentanut kansalaisyhteiskuntaa ja tukahduttanut kaikki avoimet ja demokraattiset äänet, ja kehottaa todelliseen poliittiseen ratkaisuun; o) olisi korostettava, että Venäjän federaation viranomaisten tukemaa Venäjän kansalaisten tukiohjelmaa ei tulisi väärinkäyttää siten, että sillä pyritään vahvistamaan poliittista vaikutusta tietyissä EU:n jäsenvaltiossa; p) olisi edelleen tuettava Venäjän liittymistä WTO:n jäseneksi ja tuettava Venäjän talouden avoimuuden lisäämistä; olisi pidettävä WTO:n sääntöjen täydellistä noudattamista Venäjällä myös pitkän aikavälin tavoitteena edelleen olevan EU:n ja Venäjän välisen vapaakauppa-alueen välttämättömänä edellytyksenä ja vähimmäisehtona; q) olisi kehotettava tekemään lisäparannuksia lainsäädäntöön ja lain täytäntöönpanoon henkiseen, teolliseen ja kaupalliseen omaisuuteen kuuluvien oikeuksien osalta – vaikka viimeaikaiset muutokset ovatkin myönteisiä – jotta lisättäisiin kilpailukykyä ja tehtäisiin investointiympäristö houkuttelevaksi lähentämällä sääntelyjärjestelmiä korkeimpien kansainvälisten standardien ja normien kanssa; olisi vaadittava Venäjän viranomaisia yhdenmukaistamaan ennen ja ennakoiden tulevaa WTO-jäsenyyttä teollis- ja tekijänoikeuksia koskevan siviililakinsa IV osaa ja olennaisia menettelyyn liittyviä täytäntöönpanosääntöjä WTO:n sääntöjen ja kansainvälisten sopimusten, varsinkin sopimuksen teollis- ja tekijänoikeuksien kauppaan liittyviä näkökohtia koskevan sopimuksen (TRIPS-sopimus), kanssa ja varmistamaan sen täyden täytäntöönpanon, jotta väärentämistä ja piratismia voidaan torjua tehokkaasti; r) koska voimassa oleva Euroopan energiaperuskirja sitoo oikeudellisesti Venäjää ja kaikkia EU:n jäsenvaltioita, olisi vaadittava, että sen olisi toimittava kaikkien energia-alaan liittyvien suhteiden perustana ja että Euroopan energiaperuskirjan ja sen kauttakulkupöytäkirjan periaatteet olisi sisällytettävä uuteen sopimukseen; samalla olisi kehotettava Venäjää vahvistamaan sitoutumistaan noudattaa sääntöihin perustuvaa lähestymistapaa siten, että se ratifioi Euroopan energiaperuskirjan ja allekirjoittaa ja ratifioi kauttakulkupöytäkirjan, pitäen mielessä parlamentin mielipiteen, että kumppaneiden pitäisi olla vapaita neuvottelemaan sanamuodosta, joka yhteistyön ja sen kattamien alueiden osalta menee pidemmälle kuin Euroopan energiaperuskirja, mutta että sopimuksen ei pitäisi missään olosuhteissa olla vähemmän kattava kuin sopimus, jonka osapuolet jo allekirjoittivat nykyisen kumppanuus- ja yhteistyösopimuksen puitteissa; s) olisi saatettava uutta sopimusta koskevien neuvottelujen yhteydessä päätökseen kauttakulkupöytäkirjaa koskevat neuvottelut ja kehotettava Venäjää allekirjoittamaan se, jotta otetaan käyttöön osapuolten välisiä energiatoimituksia koskeva Euroopan energiaperuskirjan vaatimusten mukainen oikeuskehys; t) olisi korostettava kaikkien energiaa koskevien infrastruktuurihankkeiden asianmukaisen ympäristövaikutusten arvioinnin tarvetta, jotta kansainvälisten ympäristönsuojelunormien täyttyminen voidaan taata; tähän liittyen olisi kehotettava Venäjän federaatiota ratifioimaan Espoon yleissopimus ja siihen liittyvä strategista ympäristöarviointia koskeva pöytäkirja; u) olisi kehotettava vahvistamaan EU:n ja Venäjän energiavuoropuhelun tehokkuutta ja kriisinhallintavalmiuksia tarkoituksena lisätä avoimuutta, vastavuoroisuutta, investointivarmuutta sekä siten energian toimitusvarmuutta ja olisi korostettava tarvetta ottaa käyttöön sääntöihin ja avoimeen järjestelmään perustuva energia-alan mekanismi ja riitojenratkaisumekanismi; v) olisi kiinnitettävä huomio sekä Venäjän että Ukrainan jo allekirjoittamaan Euroopan energiaperuskirjaan sisältyvään riitojenratkaisumekanismiin; w) olisi otettava käyttöön selkeät menettelysäännöt EU:n ja Venäjän sekä yhteiseen naapurustoon kuuluvien maiden välisistä suhteista, joka sisältäisi kaikkien Euroopan valtioiden itsemääräämisoikeuden kunnioittamisen, sitoutumisen kiistojen rauhanomaiseen ratkaisemiseen ja määrätietoisen sitoutumisen lukkiutuneiden konfliktien rauhanomaiseen ratkaisemiseen; x) olisi parannettava nykyistä poliittista vuoropuhelua edistämällä keskusteluja ”kovista turvallisuuskysymyksistä”, jotka monessa tapauksessa ovat EU:n ja Venäjän erimielisyyksien ydinkysymyksiä, mutta jotka toisaalta kiistatta vaikuttavat Euroopan ja koko maailman turvallisuuteen, sekä korostettava monenvälisen asevalvonnan ja aseiden vähentämisen sekä asesulkujärjestelyjen tarvetta; y) olisi kehotettava Venäjän hallitusta antamaan – yhdessä EU:n ja muiden Kosovon yhteysryhmän jäsenten kanssa – myönteinen panoksensa toimintaan, jolla pyritään saamaan aikaan kestävä poliittinen ratkaisu Kosovon tulevasta asemasta ja Länsi-Balkanin vakauden edistämisestä; z) olisi kehotettava Venäjän hallitusta osoittamaan sitoumuksensa ratkaista yhdessä Georgian ja EU:n kanssa rakentavalla ja rauhanomaisella tavalla ”turvallisuutta ja vakautta koskevat yksityiskohdat Abhasiassa ja Etelä-Ossetiassa”, kuten 12. elokuuta 2008 allekirjoitetussa sopimuksessa sovittiin; olisi kehotettava Venäjän hallitusta antamaan konkreettiset takuut siitä, että Venäjä ei käytä voimakeinoja yhtäkään naapuriaan vastaan; aa) olisi otettava Venäjän hallituksen kanssa esille huoli sen päätöksestä tunnustaa Abhasia ja Etelä-Ossetia suvereeneiksi valtioiksi, allekirjoittaa sotilaallista apua ja yhteistyötä koskevat sopimukset mainittujen Georgian kahden maakunnan de facto -viranomaisten kanssa ja perustaa sotilastukikohtia sinne, koska nämä toimet vesittävät Georgian alueellista koskemattomuutta kuten kaikissa aiheesta annetuissa YK:n päätöslauselmissa todetaan; olisi kehotettava Venäjään jälleen kerran peruuttamaan päätöksensä ja katsottava edelleenkin, että Venäjää ei voida pitää puolueettomana sovittelijana rauhanprosessissa; olisi vaadittava Venäjän hallitusta varmistamaan, että EU:n tarkkailijat pääsevät kaikille alueille, joita konflikti koskee, EU:n tarkkailuvaltuuskunnan toimivaltuuksien mukaisesti; ab) olisi vaadittava, että Venäjän ja EU:n välistä viisumivapaata matkustamista koskevaan tavoitteeseen on pyrittävä neuvoston asetuksen (EY) N:o 539/2001 (17) valossa, sillä siinä todetaan, että ne maat, joita viisumivaatimus ei koske, vahvistetaan muun muassa laitonta maahanmuuttoa, yleistä järjestystä ja turvallisuutta sekä Euroopan unionin ulkosuhteita näihin kolmansiin maihin koskevien perusteiden tapauskohtaisen arvioinnin perusteella ja otetaan huomioon myös alueelliseen yhtenäisyyteen ja vastavuoroisuuteen liittyvät seikat, ottaen huomioon, että unionin ja valkoisella listalla olevien kolmansien maiden suhteille on tyypillistä erityinen poliittinen ulottuvuus, minkä vuoksi mainittujen kolmansien maiden on saavutettava demokraattisten arvojen ja perusoikeuksien riittävä taso; ac) olisi vaadittava, että opiskelijoiden, tutkijoiden ja liikemiesten viisumimenettelyn helpottamisen olisi oltava ensisijaisena tavoitteena ihmisten välisten yhteyksien edistämisessä; olisi siitä huolimatta vaadittava, että Venäjää koskevan viisumijärjestelyn kaikkinaisen helpottamisen ehtona on oltava Euroopan naapuruuspolitiikka -maiden viisumijärjestelyjen vastaava helpottaminen mahdollisten ristiriitojen välttämiseksi; ad) olisi pyydettävä EU:n ja Venäjän välisen lyhytaikaista oleskelua varten myönnettävien viisumien myöntämisen helpottamista koskevan sopimuksen mukaisesti Venäjän viranomaisilta selkeää sitoumusta vähentää byrokraattisia esteitä, joita sovelletaan yksipuolisesti kaikkiin matkustajiin, kuten kutsuvaatimus ja rekisteröityminen saapuessa; olisi pidettävä mielessä, että Venäjän viisumisääntöihin viime vuosina tehdyillä muutoksilla ja sillä, että Venäjä lakkasi myöntämästä liikemiehille toistuvaisviisumeja, voi olla kielteisiä vaikutuksia EU:n ja Venäjän liiketoiminta- ja kauppayhteyksille; olisi samoin pidettävä mielessä parlamentin näkemys, että Venäjän passin haltijoita koskeva helpotettu matkustaminen olisi rajoitettava vain henkilöihin, joiden virallinen asuinpaikka on Venäjällä; ae) olisi puututtava viipymättä Kaliningradin kauttakulku- ja viisumiongelmaan mahdollisesti siten, että koko Kaliningradin oblastiin sovellettaisiin paikallista rajaliikennettä koskevia järjestelyjä; af) olisi vaadittava, että EU:n ja Venäjän suhteiden tulee perustua vapautetuille ja avoimille markkinoille sekä kumppanien välisten investointioikeuksien vastavuoroisuudelle, minkä vuoksi olisi vaadittava, että läheisten ja edullisten taloussuhteiden vastapainona Venäjän on taattava ulkomaisten sijoittajien omistusoikeus ja tarkistettava vuonna 2008 säädettyä strategisia aloja koskevaa lakia, joka antaa Venäjän valtiolle laajat valtuudet syrjiä ulkomaisia sijoittajia, kun sitä vastoin EU:n sisämarkkinat ovat vapaasti avoimet venäläisille sijoittajille; olisi vaadittava, että strategisille aloille tehtäviä investointeja koskevan lain on sovittava yhteen WTO:n sekä nykyisen kumppanuus- ja yhteistyösopimuksen nojalla Venäjälle kuuluvien nykyisten ja tulevien velvoitteiden kanssa; ag) olisi kehotettava parhaillaan käytävien WTO:n liittymisneuvottelujen yhteydessä Venäjän viranomaisia olemaan lykkäämättä joitakin jo neuvoteltuja ja sovittuja sitoumuksia ja noudattamaan kaikilta osin vuonna 2004 tehtyä EU:n ja Venäjän sopimusta WTO:hon liittymisestä poistamalla kaikki syrjivät maksut, etenkin rautatierahtia koskevat, sekä poistamaan käsittelemätöntä puutavaraa koskevat vientitullit; ah) olisi kehotettava Venäjää kunnioittamaan sitoumustaan luopua vähitellen Siperian ylilentomaksuista ja allekirjoittamaan tästä aiheesta Samaran huippukokouksessa tehdyn sopimuksen; ai) olisi otettava Venäjän hallituksen kanssa esille sen suunnitelmat laatia joidenkin maiden kanssa vapaakauppasopimuksia, jotka voivat haitata yhteisen talousalueen luomista Venäjän kanssa; aj) olisi otettava esille Venäjän hallituksen kanssa laivaliikenteeseen liittyviä kysymyksiä, mukaan lukien vapaa kulku Pilavansalmen kautta, EU:n alusten pääsy Aasian kulkuväylälle Pohjois-Venäjän aluetta pitkin ja mahdolliset ympäristövaarat, jotka ovat seurausta muun muassa öljytankkeriliikenteen kasvusta Itämerellä; ak) olisi esitettävä Venäjän hallitukselle huoli jatkuvista rekkajonoista EU:n ja Venäjän välisillä rajoilla, mikä jatkuvasti haittaa vakavasti EU:n ja Venäjän välistä kauppaa ja taloussuhteita; al) olisi pyydettävä Venäjän federaatiota toimimaan EU:n kanssa rakentavassa yhteistyössä Transnistrian kaltaisten irtautuneiden alueiden aseman ratkaisemiseksi ja edistämään Moldovan hallituksen suvereenisuuden vahvistamista, mikä on välttämätön vaatimus Euroopan unionin tärkeän raja-alueen vakaudelle; olisi korostettava, että edistyminen tässä asiassa riippuu Moldovan alueelle sijoitettujen venäläisten joukkojen vetäytymisestä, johon Venäjä on sitoutunut muun muassa vuonna 1999 Istanbulissa pidetyssä Etyjin huippukokouksessa; am) vaikka EU tunnustaakin EU:n ja Venäjän tieteellisen yhteistyön tehostamiseen liittyvät myönteiset näkökohdat, olisi vaadittava uusia laajoja (muun muassa turvallisuuteen liittyviä) arviointeja sen vaikutuksista, että Venäjä mahdollisesti assosioituu seitsemänteen puiteohjelmaan; an) olisi kehitettävä epäviralliset suuntaviivat koskien sitä, kuinka EU:n ja Venäjän suhteita voitaisiin tukea yhteisvastuun ja keskinäisen vastuullisuuden periaatteilla yhtenäisemmän ja johdonmukaisemman Venäjän-politiikan kehittämiseksi;